
	COMISIA PENTRU ADMISTRAŢIE PUBLICĂ, AMENAJAREA TERITORIULUUI ŞI ECHILIBRU ECOLOGIC



	Bucureşti,
	13.02.2008

	Nr.
	26/ 2089


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comisiei noastre asupra propunerii legislative pentru completarea articolului 11 din Legea nr.50/1991 privind autorizarea lucrărilor de construcţii, trimisă comisiei pentru examinare pe fond, cu adresa nr.Pl-x 845 din 3 decembrie 2007.
VICEPREŞEDINTE,

Mircea Duşa

Comisia pentru administraţie publică, amenajarea teritoriului şi echilibru ecologic
Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T    
asupra propunerii legislative pentru completarea articolului 11 din Legea nr. 50/1991 privind autorizarea lucrărilor de construcţii

În conformitate cu prevederile art.95 din Regulamentul Camerei Deputaţilor, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Plx.845 din 3 decembrie 2007, cu dezbaterea pe fond în procedură obişnuită a propunerii legislative pentru completarea articolului 11 din Legea nr.50/1991 privind autorizarea lucrărilor de construcţii.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.820/25.06.2007)
· avizul favorabil al Comisiei juridice, de disciplină şi imunităţi (nr.Pl.x.845/29.01.2008)
· avizul favorabil al Comisiei pentru tehnologia informaţiei şi comunicaţiilor (nr.36/3/5.02.2008)
· punctul de vedere negativ al Guvernului (nr.2281/03.09.2007).


Propunerea legislativă are ca obiect de reglementare completarea Legii nr.50/1991 privind autorizarea lucrărilor de construcţii, republicată, cu modificările şi completările ulterioare, cu o nouă categorie de lucrări exceptate de la cerinţa autorizării, respectiv a lucrărilor de montarea a antenelor satelit şi a sistemelor de recepţie conexe, individuale şi colective, utilizate în recepţionarea şi transmiterea semnalelor electro-magnetice către utilizatorul final al serviciilor de comunicaţii electronice.

Comisia propune Plenului Camerei Deputaţilor respingerea iniţiativei legislative din următoarele considerente: montarea antenelor satelit şi a sistemelor de recepţie şi transmitere a semnalelor electro-magnetice către utilizatorii finali de servicii de comunicaţii electronice trebuie să ţină seama de condiţiile specifice fiecărui caz în parte pentru care soluţia tehnică, de fixare şi ancorare a antenelor pe elemente sau părţi de construcţie trebuie să fie rezultatul unei evaluări tehnice obligatorii efectuate de către specialişti, experţi tehnici atestaţi pentru domeniile rezistenţă, stabilitate şi siguranţă în exploatarea construcţiilor.
Montarea unor antene transmiţătoare, în beneficiul companiilor de telecomunicaţii, cu dimensiuni neprecizate, poate afecta construcţiile, ca atare este necesară asumarea unor judecăţi profesioniste şi a unei răspunderi privind locul cel mai potrivit pentru amplasarea lor.

Totodată, în cazul clădirilor monument istoric, Legea nr.422/2001 privind protejarea monumentelor istorice, republicată, impune autorizarea, cu avizul Ministerului Culturii şi Cultelor, a oricăror lucrări interioare sau exterioare.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa Comisiei din 12 februarie 2008 au participat, în conformitate cu prevederile art.55 din Regulamentul Camerei Deputaţilor:

· Dorina Isopescu – Preşedinte, Inspectoratul de Stat în Construcţii;
· Constantin Epuran – Director, Inspectoratul de Stat în Construcţii.

La lucrările comisiei au fost prezenţi 26 deputaţi, din totalul de 28 membri ai comisiei.
Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 27 noiembrie 2007.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


VICEPREŞEDINTE,



SECRETAR,


   Mircea Duşa


               Seres Denes
Şef serviciu, 

Consilier Sofia CHELARU
Întocmit,

Consilier Mona Georgeta BABAN
Arh. Victor Cristea

